Nhar il-Ġimgħa li għadda l-Prim Ministru Joseph Muscat għalaq konferenza organizzata mill-European University Institute (EUI) dwar L-Istat tal-Unjoni Ewropea fejn ġie intervistat mill-Editur tal-Financial Times fl-Ewropa Tony Barber u l-President tal-EUI ta' Firenze J.H.H Weiler. Il-problema għadha ma ssolvietx Fid-diskussjoni li saret fl-għeluq ta' din il-konferenza, il-Prim Ministru ta' Malta qal li l-kwistjoni tal-immigrazzjoni ma telqitx u dak li ġie miftiehem mat-Turkija jfisser li l-problema u l-pressjoni tal-immigrazzjoni ċċaqalqu lejn naħat oħrajn, bħall-Eġittu u l-Libja. Huwa sostna wkoll li mhux biżżejjed li tingħata l-għajnuna lit-Turkija. Dan għaliex hemm pajjiżi Mediterranji bħal-Libanu u l-Ġordan li għandhom problemi kbar ta' immigrazzjoni u qed jitolbu lill-Ewropa tgħin lilhom ukoll. Muscat qal ukoll li waħda mill-problemi hija li l-Ewropa għadha mhijiex tieħu ħsieb biżżejjed hija l-Libja. "Jumejn ilu mort il-Libja bħala l-ewwel Kap ta' Gvern fi Tripli li ltaqa' mal-Gvern ta' Unità Nazzjonali. It-tensjoni għadha tinħass, imma qed jinħass ukoll li hemm min fil-Libja jrid jagħmel xi ħaġa konkreta biex tiddaħħal l-istabbiltà," qal il-Prim Ministru. Joseph Muscat tkellem ukoll dwar il-bżonn li l-Ewropa tħares lejn it-tkabbir ekonomiku bħala ċ-ċavetta biex il-ġid jintuża biex jitqassam fost dawk li l-aktar għandhom bżonn, inkluż fil-qasam tal-immigrazzjoni. Huwa sostna li jekk l-Ewropa jkollha tkabbir ekonomiku, l-immigrazzjoni f'livelli sostenibbli hija xi ħaġa tajba għax dan il-kontinent għandu bżonn nies jaħdmu. Madankollu, għandhom ikunu assigurati l-ekwità u ġustizzja għal kulħadd fil-mod kif jiġu ttrattati l-persuni. Il-Prim Ministru għamel ukoll referenza għan-nuqqas ta' fiduċja li għad hemm bejn pajjiżi Ewropej anke fil-qasam tas-sigurtà fejn xi pajjiżi ma jaqsmux anke informazzjoni bażika. Ġustizzja soċjali Mistoqsi wkoll dwar rwol ikbar għan-nisa bħala waħda mit-temi ta' din il-konferenza, il-Prim Ministru semma kif f'Malta saru diversi passi 'l quddiem. Huwa semma bħala eżempju kif Malta huwa l-unika pajjiż Ewropew, x'aktarx fid-dinja, li tagħti childcare b'xejn lill-ġenituri li jaħdmu. Huwa spjega li dan dan ta l-opportunità lill-ommijiet li joħorġu jaħdmu. "Din il-miżura ma swietx flus għax in-nisa li qed jaħdmu u jikkontribwixxu saħħew l-ekonomija, iżda iktar importanti minn hekk huwa li aktar nisa qed jaħdmu u għandhom l-indipendenza tagħhom illum il-ġurnata". "Ma jistax ikollok ġustizzja soċjali jekk ma toħloqx il-ġid. Iżda min-naħa l-oħra jekk toħloq il-ġid u ma tqassmux b'mod soċjali tkun qed toħloq oligarkiji," temm il-Prim Ministru. Pożizzjonijiet komuni Il-Prim Ministru Taljan Matteo Renzi, li wkoll ipparteċipa fl-għeluq tal-konferenza tkellem dwar l-esperjenza tiegħu ma' Joseph Muscat bħala ħbieb u kapijiet tal-Gvern. Huwa spjega li flimkien mal-Prim Ministru Malti għadda mill-iktar mumenti diffiċli bħala Kap tal-Gvern meta fl-Ewropa kienu jitkellmu biss dwar l-immigrazzjoni l-Italja u Malta. Illum, qal Matteo Renzi, kulħadd qed jitkellem dwar l-immigrazzjoni. Il-kordinazzjoni bejn dawn iż-żewġ mexxejja kompliet fi tmiem il-konferenza stess permezz ta' laqgħa bilaterali. Matulha d-diskussjonijiet iffukaw fuq il-proposta Taljana dwar il-Migration Compact li qed tiġi diskussa fuq livell Ewropew. Dwar dan hemm qbil bejn Malta u l-Italja li dejjem kellhom pożizzjoni komuni li l-problema tal-immigrazzjoni hija waħda tal-Ewropa kollha u mhux ta' pajjiż wieħed jew ieħor. Kif qal fi tmiem is-Summit bejn l-Ewropa u t-Turkija, il-Prim Ministru Malti reġa' sostna li l-ftehim mat-Turkija huwa wieħed tajjeb u fakkar li dan jagħlaq rotta waħda u jiftaħ oħrajn li se jitfgħu pressjoni fuq pajjiżi bħal Malta u l-Italja. Id-diskussjonijiet komplew fuq is-sitwazzjoni fil-Libja, fejn Muscat tkellem dwar il-laqgħa li kellu fi Tripli mal-Prim Ministru tal-Gvern ta' Unità Fayez Serraj. Iż-żewġ mexxejja tkellmu wkoll dwar il-Presidenza Ewropea ta' Malta fl-2017 u l-prijoritajiet ta' Malta. Huma qablu li l-Mediterran għandu jingħata importanza tul it-terminu Malti. huwa tkellmu wkoll fuq oqsma ta' koperazzjoni ekonomiċi bejn iż-żewġ pajjiżi u fuq il-pjanijiet Taljani biex jiċċelebraw is-60 anniversarju mit-Trattat ta' Ruma.